ร้านอาหารสไตล์ฟิวชั่นที่ตั้งอยู่ชั้น 7 (ชั้นโรงหนัง) ของ CTW ใกล้ๆกับฝั่ง Zen ที่ขยายสาขามาจากราชพฤกษ์ หลังจากที่เดินผ่านมานานเพราะคิดว่าอาหารราคาสูงแน่ๆ วันนี้ก็มีโอกาสได้ลองซะทีกับ set lunch ที่เรียกได้ว่าคุ้มค่ามากๆอีกร้านหนึ่ง

บรรยากาศ (5/5) :: การตกแต่งร้านดูดีเลยทีเดียว ร้านสวยงามมาก เดินผ่านแล้วสะดุดตาตั้งแต่หน้าร้านเลยทีเดียว มีที่รองรับสำหรับมาเป็นกลุ่มใหญ่ๆตั้งอยู่ตรงกลางร้านด้วย

บริการ (3/5) :: บริการมาตรฐาน อาหารมารวดเร็วดีครับ

อาหาร (4/5) :: ผมได้สั่ง set lunch set B(299 บาท)ซึ่งในเซ็ตจะประกอบไปด้วยอาหารดังนี้
ชาซีลอน : รสชาติไม่ผ่านครับ เหมือนชาดำเย็นรถเข็นเลย หวานแบบเหมือนจับชามาใส่น้ำตาลแล้วชงประมาณนั่นเลยครับ
สปาเก็ตตี้คาโบนาร่า : ตัวเส้นเฉยๆ คาโบนาร่าก็เฉยๆครับ แต่ไข่รสชาติดีเลย ผสมกับตัวคาโบนาร่าแล้วหอมกลิ่นไข่มันอร่อยเลย
ข้าวผัดแซลม่อนเบค่อน : เบค่อนกรอบไปหน่อย แต่แซลม่อนอร่อยดีครับ ข้าวก็ผัดมาดี ไม่แข็ง อร่อยมาตรฐานครับ ไม่ได้โดดเด่นอะไรมาก
ปอเปียะผักโขม : เรียกได้ว่าเป็นเมนูเซอไพรส์สำหรับวันนี่เลยครับ ไม่คิดว่าร้านอาหารสไตล์ฟิวชั่นจะทำปอเปียะอร่อยมาก ตัวปอเปียะกรอบผักโขมก็หอมไม่เหม็นแต่อย่างใด จิ้มกับซอสของทางร้านเพิ่มความหวานรสชาติลงตัวสุดๆ ปอเปียะที่นี้ผมว่าอร่อยกว่าในภัตตาคารจีนบางร้านซะอีก
โดยรวมอาหารจัดเซ็ตมาดีครับ ถึงแม้จะไม่ได้อร่อยว้าว(มีปอเปียะเนี่ยแหล่ะครับที่โดดเด่นมาก) แต่อาหารทั้ง 3 จานเรียกได้ว่าไม่มีจานไหนรสชาติโดดขึ้นมาหรือตัดกันจนเลี่ยนเลย

ราคา (4/5) :: สำหรับ setlunch เรียกได้ว่าคุ้มค่าแม้จะบวก service charge ไปอีก 10% แต่ก็ยังตกกันคนละแค่ 165 บาท กับอาหารที่เรียกได้ว่าทาน 2 คนนี้อิ่มจนจุกเลยทีเดียว คุ้มค่ามากๆครับ

สรุป (4/5) :: สำหรับอาหารร้านนี้รสชาติโดยรวมจัดว่าอร่อย ราคาไม่แพงจนเกินไป ตัวเลือกหลากหลายเป็นร้านสไตล์ฟิวชั่นอีกหนึ่งร้านที่น่าสนใจ ใครชอบอาหารแนวๆนี้ สเต็กเอย สปาเก็ตตี้เอย ออกไปทางตะวันออกหน่อยๆ ในราคาที่ไม่สูงจนเอื้อมไม่ไหว ไม่ควรพลาดครับ